1,350 จุด ยึดให้มั่น!
*วานนี้เป็นอีกครั้งที่เหล่า “กองเชียร์หุ้น” ต้องรู้สึกผิดหวังอย่างแรง เมื่อเห็นสถานการณ์ของตลาดหุ้นไทยออกไปในโทนแผ่วปลายซ้ำแล้วซ้ำอีก บวกกับนักลงทุนแกนหลักที่เคยเป็นผู้ซื้อเป็นประจำกลับมาเทขายหุ้นอย่างเมามัน จนดัชนีที่เปิดกระฉูดขึ้นไปในช่วงเช้า ทำจุดสูงสุดที่ 1,365.87 จุด กลับลงมาปิดเพียงแค่ 1,351.06 จุด บวกไป 4.59 จุด ด้วยมูลค่า 7.85 หมื่นล้านบาท มันเป็นจังหวะที่นักเล่นต้องกลับมานั่งทบทวนรูปแบบการลงทุนอีกรอบนะจะบอกให้
16 พ.ย. 2563

เจาะกระดาน : โมนิก้าและทีมงาน
*วานนี้เป็นอีกครั้งที่เหล่า “กองเชียร์หุ้น” ต้องรู้สึกผิดหวังอย่างแรง เมื่อเห็นสถานการณ์ของตลาดหุ้นไทยออกไปในโทนแผ่วปลายซ้ำแล้วซ้ำอีก บวกกับนักลงทุนแกนหลักที่เคยเป็นผู้ซื้อเป็นประจำกลับมาเทขายหุ้นอย่างเมามัน จนดัชนีที่เปิดกระฉูดขึ้นไปในช่วงเช้า ทำจุดสูงสุดที่ 1,365.87 จุด กลับลงมาปิดเพียงแค่ 1,351.06 จุด บวกไป 4.59 จุด ด้วยมูลค่า 7.85 หมื่นล้านบาท มันเป็นจังหวะที่นักเล่นต้องกลับมานั่งทบทวนรูปแบบการลงทุนอีกรอบนะจะบอกให้
*โดยเฉพาะกลุ่มนักลงทุนที่ปล่อยของออกไม่ทันในช่วงที่หุ้นถีบตัวขึ้นแรง ต้องอาศัยจังหวะ และกำหนดกรอบการลงทุนให้กระชับขึ้นกว่าเดิม เพราะสิ่งที่ทุกคนรู้ ๆ กันอยู่ก็คือเมื่อเข้าเขตอันตราย  1,350 จุดทีไรถูกขายทิ้งทุกที ! หากวันนี้ยังไม่สามารถยึดแนวต้าน 1,350 จุดให้กลายเป็นแนวรับที่แข็งแกร่งได้ ดัชนีมีแต่จะย้อยตัวลง “โมนิก้า” เลยต้องทำตัวเป็นจระเข้ขวางคลองสักหน่อย เพราะสถานการณ์ปัจจุบันการตั้งรับเป็นสิ่งสำคัญที่สุด และสาเหตุที่เดี๊ยนอยากให้นักเล่นคิดแบบนั้น ล้วนเป็นผลมาจากหุ้นเหวี่ยงตัวค่อนข้างแรงน่ะสิ
*ที่สำคัญคือ หลักการลงทุนในช่วงที่ดัชนีพร้อมย่อตัวทุกเมื่อ ทำให้เห็นว่าการขายหมูก็ยังดีกว่าขาดทุน เพราะถึงแม้จะรู้สึกเสียดายไปบ้างเมื่อกำไรน้อยกว่าชาวบ้านเขา แต่ก็ยังดีกว่าติดดอย เพราะหุ้นแกนหลักเริ่มตื้อ ๆ ตัน ๆ ขณะที่นักเล่นเริ่มเปลี่ยนตัวเก็งกำไรกันไปเรื่อย ๆ “โมนิก้า” มองเป็นวัฏจักรที่นักเล่นขาประจำเข้าใจเป็นอย่างดี เพียงแต่รอบนี้อาจจะเป็นเกมที่มาแบบไม่ทันตั้งตัว จึงต้องทำความเข้าใจรูปแบบการลงทุนในเที่ยวนี้ให้ดีเจ้าค่ะ
*อย่างในรายของ BWG โดนมรสุมตั้งแต่ประกาศงบไตรมาส 3 ออกมาพลิกขาดทุน ล่าสุดก็มีแรงเทขายออกมาไม่ขาดสาย ทำให้หุ้นที่เกิดอาการแพนิคอยู่แล้วทรุดลงไปแบบเงยหัวไม่ขึ้น วานนี้ถึงเห็นหุ้นปิดที่ 0.44 บาท ลบไป 0.04 บาท หรือ 8.33% ด้วยมูลค่า 43.68 ล้านบาท ส่วนหุ้นจะสามารถกลับมาเป็นขาขึ้นได้อีกครั้งหรือไม่ “โมนิก้า” มองเป็นเรื่องของความเชื่อมั่นล้วน ๆ ว่าจะกู้ผลงานกลับมาได้เมื่อไหร่ก็เมื่อนั้นล่ะเจ้าค่ะ
*ส่วนในรายของ SIRI วานนี้เด้งขึ้นมาหลังผลงานไตรมาส 3 กำไร 765 ล้านบาท โตถึง 70% แต่เมื่อเห็นราคาที่ลากกันขึ้นมาจนถึงที่ระดับ 0.71 บาท บวก 0.03 บาท หรือบวกไป 4.41% ก็ชักจะหวั่นใจ เพราะมันใกล้จะเต็มมูลค่าจากราคาเป้าหมายที่นักวิเคราะห์ให้ไว้ งานนี้จึงอยากเตือนนักเล่นให้ระวังแรงขายทำกำไรเอาไว้ก่อน เพราะถ้าออกของไม่ทันแล้วจะมาหาว่าเดี๊ยนไม่เตือนไม่ได้นะเจ้าคะ
*หันมามองหุ้น AH กลับมาคึกคักรอบใหม่ นักลงทุนกลับมาไล่ซื้อตั้งแต่ท้ายสัปดาห์ก่อน หนุนหุ้นวิ่ง 4 วันติด ! ล่าสุดกระชากมาปิดที่ระดับ 15 บาท บวก 2.10 บาท หรือ 16.28% ด้วยมูลค่าซื้อขาย 161.12 ล้านบาท ประโคมข่าวด้วยสัญญาณธุรกิจครึ่งปีหลังกลับมาเติบโตดี ติดอยู่เพียงแค่ลักษณะของการขึ้นวานนี้ทำให้ “โมนิก้า” ต้องสะกิดไว้สักนิดว่าควรรีบคว้าโอกาสขายล็อกกำไรไว้เพื่อความปลอดภัยจะดีกว่า เพราะไม่เห็นถึงความจำเป็นที่จะต้องเอาตัวเข้าไปเสี่ยง เมื่อมีกำไรก็ให้รีบขาย ง่าย ๆ เท่านี้เองเจ้าค่ะ
*มาที่หุ้น AS ผู้ผลิตเกมออนไลน์เจ้าใหญ่ วานนี้ราคาหุ้นปิดชนซิลลิ่งที่ระดับ 5.70 บาท บวกไป 1.30 บาท หรือ 29.55% หลังมีปัจจัยบวกเข้ามาหนุนเพียบ ทั้งกำไรไตรมาส 3/63 โตทะลัก 183% พ่วงแจก “วอร์แรนต์” ให้ผู้ถือหุ้นเดิม ยังไม่จบแค่นั้น เพราะบอร์ดยังมีการปรับโยบายจ่ายเงินปันผลขึ้นเป็นไม่น้อยกว่า 50% จากเดิม 30% ของกำไรสุทธิ เล่นจัดหนักจัดเต็มแบบนี้ ยิ่งมาเห็นสัญญาณเทคนิคจากรอบก่อนที่เคยทำไว้ เป้า 6.00 บาท ดูแล้วคงไม่ยากนะจะบอกให้…อิอิ
*ส่วนในรายของหุ้นน้องใหม่ NRF เปิดตัวได้เพียงเดือนเดียวก็แจกข่าวดีทำผลงานไตรมาส 3 ออกมาเริ่ดสะแมนแตน โกยกำไรโตเฉียด 2 เท่าตัว เหล่ากูรูทั้งหลายได้โอกาสฉายมุมมองไตรมาส 4 ว่ายังไปต่อได้แบบสบาย ๆ บรรดาแฟนคลับถึงได้เฮโลเข้าซื้อสะบั้นหั่นแหลก ดันราคาขึ้นมาปิดตลาดที่ระดับ 6.85 บาท บวกไป 0.55 บาท หรือขึ้นไป 8.73% ด้วยมูลค่าซื้อขาย 271.95 ล้านบาท ยืนเหนือไอพีโอไปแล้วถึง 49% ยังไงล่ะเจ้าคะ
*ปิดท้ายที่ SISB วานนี้ราคาหุ้นไต่ขึ้นมาปิดที่ระดับ 9.00 บาท บวกไป 0.50 บาท หรือขึ้นไป 5.88% ด้วยมูลค่าการซื้อขาย 42.68 ล้านบาท ทำนิวไฮรอบ 4 เดือน แบบโนสนโนแคร์ผลงานไตรมาส 3 ด้วยการมองข้ามช็อตไปถึงภาพหลังจากนี้ว่าจะกลับมาดูดีมีอนาคตที่สดใส หลังจากเปิดโรงเรียนได้อย่างเป็นปกติ แถมสัญญาณทางเทคนิคก็ยังเป็นใจ มีลุ้นให้ขึ้นไปทะลุแนวต้าน 9.10 บาท งานนี้ต้องเอาใจช่วยพร้อมส่งเสียงดัง ๆ ว่าอย่าแพ้เค้านะน้องโมเชียร์อยู่